ກໍາລັງນິຍົມກາດດາຟີ ໂຈມຕີ 2 ຫົວເມືອງໃນພາກຕາເວັນ ອອກ ຂອງລີເບຍ
ພວກທີ່ເຫັນເຫດການກ່າວວ່າ ກໍາລັງຂອງກາດດາຟີ ໂຈມຕີ 2 ຫົວເມືອງໃນພາກຕາເວັນອອກ ເພື່ອພະຍາຍາມຍຶດເອົາ ດິນແດນຄືນ
ພວກທີ່ເຫັນເຫດການກ່າວວ່າ ພວກກໍາລັງທີ່ຈົງຮັກພັກດີຕໍ່ທ່ານ Moammar Gadhafi ຜູ້ນຳລີເບຍ ໄດ້ທໍາການໂຈມຕີ 2 ຫົວເມືອງໃນຄວາມພະຍາຍາມຄັ້ງສໍາຄັນທໍາອິດ ຂອງທ່ານ ເພື່ອຈະຍຶດເອົາດິນແດນໃນພາກຕາເວັນອອກ ຂອງປະເທດຄືນ ຊຶ່ງສ່ວນຫລາຍຢູ່ໃນຄວາມຄອບຄອງ ຂອງພວກກະບົດນັ້ນ ພວກທີ່ເຫັນເຫດການກ່າວຕໍ່ພວກອົງການຂ່າວຝ່າຍຕາເວັນຕົກໃນວັນພຸດມື້ນີ້ວ່າ ພວກທະຫານນິຍົມທ່ານກາດດາຟີ ໄດ້ທໍາການໂຈມຕີກໍາລັງຝ່າຍກະບົດໃນເມືອງ Brega ແລະທໍາການໂຈມຕີທາງອາກາດໃສ່ເມືອງ Ajdabiya ທີ່ຕັ້ງຢູ່ໃກ້ໆກັນນັ້ນ ມີລາຍງານຂ່າວທີ່ຂັດແຍ່ງກັນກ່ຽວກັບວ່າ ພວກທະຫານທີ່ຈົງຮັກພັກດີຕໍ່ທ່ານກາດດາຟີ ໄດ້ຍຶດເອົາເມືອງ Brega ນັ້ນໄດ້ຫລືບໍ່ ຊຶ່ງເປັນເຂດທີ່ມີສະຖານທີ່ຜະລິດນໍ້າມັນສົ່ງອອກລາຍສໍາຄັນຂອງປະເທດນັ້ນ ເມືອງ Brega ແລະເມືອງ Ajdabiya ແມ່ນຕັ້ງຢູ່ໃນທາງຕາເວັນຕົກສຸດຂອງຂົງເຂດພາກຕາເວັນອອກຂອງປະເທດ ຊຶ່ງສ່ວນໃຫຍ່ແມ່ນຢູ່ພາຍໃຕ້ການຄວບຄຸມຂອງພວກກະບົດ ນັບແຕ່ພວກປະທ້ວງຕໍ່ຕ້ານລັດຖະບານແລະພວກທະຫານທີ່ໂຕນໜີເລີ້ມທໍາການລຸກຮືຂຶ້ນໃນເດືອນຜ່ານມາເພື່ອຢາກຍຸດຕິການປົກຄອງປະເທດມາເປັນເວລາ 42 ປີຂອງທ່ານກາດດາຟີນັ້ນ ບັນດາຜູ້ດາຝ່າຍຄ້ານຂອງລີເບຍໃນເມືອງ Benghazi ທີ່ໜັ້ນໃນພາກຕາເວັນອອກຂອງປະເທດ ກ່າວວ່າ ພວກເຂົາເຈົ້າກໍາລັງໂຕ້ວາທີກັນວ່າຈະຂໍຮ້ອງໃຫ້ຕ່າງປະເທດທໍາການໂຈມຕີທາງອາກາດຕໍ່ສະຖານທີ່ທາງທະຫານແລະສະຖານທີ່ສໍາຄັນໆແຫ່ງອື່ນໆຂອງກາດດາຟີຫລືບໍນັ້ນ ພວກເຈົ້າໜ້າທີ່ບາງຄົນໃນສະພາປົກຄອງເມືອງ Benghazi ກ່າວໃນວັນອັງຄານວານນີ້ວ່າ ສະພາບການທີ່ບໍ່ໄປບໍ່ມາຂອງຝ່າຍກະບົດກັບກໍາລັງນິຍົມກາດດາຟີອາດຈະບໍ່ຍຸດຕິລົງຈັກເທື່ອ ຖ້າບໍ່ມີການໂຈມຕີທາງອາກາດຈາກຕ່າງຊາດນັ້ນ ນາຍ Saif al-Islam ລູກຊາຍຄົນນຶ່ງຂອງທ່ານກາດດາຟີ ກ່າວເຕືອນພວກລັດຖະບານປະເທດຝ່າຍຕາເວັນຕົກບໍ່ໃຫ້ທໍາການເຄື່ອນໄຫວທາງທະຫານ ໂດຍກ່າວວ່າ ຖ້າພວກເຂົາເຈົ້າທໍາການໂຈມຕີ ພວກເຮົາກໍຕຽມພ້ອມແລ້ວ